Najava obveznog predbračnog savjetovanja izazvala je nevjericu i lavinu kritika, koje redom imaju nazivnik prevelikog upletanja države u privatni život. Mnogi prstom upiru u savjetovalište koje je vodila ministrica u čijem je resoru Obiteljski zakon, ukazujući da bi takva zakonska izmjena osigurala siguran posao takvim savjetovalištima, baš kao i odvjetničkim uredima. No, Bernardica Juretić zakonske je izmjene prepustila radnoj skupini u kojoj glavnu riječ vode stručnjaci s pravnih fakulteta.

Hoće li biti novca

– Ustavna je obveza države da promiče brak, obitelj je pod osobitom zaštitom države, a ta se zaštita provodi kroz formu braka – iznosi prof. dr. sc. Dubravka Hrabar s Pravnog fakulteta Sveučilišta u Zagrebu, članica užeg sastava Radne skupine za izradu nacrta Obiteljskog zakona (ObZ).

Hoće li se u novi Obiteljski zakon uvesti obvezno predbračno pravno savjetovanje, kako stoji u tezama radne skupine, ovisi o tome odluči li država da za to ima novca. I 2003. godine kad se donosio ObZ bilo je takvih inicijativa, ali ne i novca za njihovo provođenje.

– Za tu se provedbu trebaju angažirati prostori i ljudi, dakle moramo dobiti odgovor ima li novca za to. No to može sve biti i navedeno u brošuri koju matičari jednostavno mogu uručiti ljudima kad zatraže dokumente za sklapanje braka, premda i za to treba novca – govori prof. Hrabar. Smatra da se oko svega diže prevelika fama.

– Za informacije koje trebaju znati svi koji stupaju u brak dovoljno je sat vremena. Svi bi samo prava, a ne i odgovornost! Kad se vjenčaju u crkvi, obavezan je zaručnički tečaj i svi se potrude proći ga kako bi mogli napraviti veliku predstavu od crkvenog vjenčanja. Sad obveza prema državi ispada bauk, a kad dođe do rastave, svi traže pomoć od države i kritiziraju je – kaže.

Zakon iz Jugoslavije

A obveza predbračnog savjetovanja već je postojala u Zakonu o braku i porodičnim odnosima iz 1978. godine, do kada se na ta savjetovanja išlo u centre za socijalnu skrb, podsjeća prof. Hrabar. Ukinuta je 1998. godine.

>> 'Obiteljski zakon izazvao je kaos u struci, još mnogo socijalističkog mentaliteta imamo u glavama'

Obvezno predbračno savjetovanje nije dobro, parovi moraju imati pravo izbora – Nisam za to da se uvede obvezno predbračno savjetovanje i regulira zakonom jer svatko bi od nas trebao imati pravo izbora. Mislim da to treba biti osobna, intimna odluka – kaže Azra Damjanov iz Osijeka. Azra i njezin partner Danko Štefančić planiraju se svakako crkveno vjenčati pa su prošli i predbračni tečaj, što je i uvjet za vjenčanje pred oltarom. Učinili su to još koncem 2013. godine, a sudbonosno “da” izreći će u studenome 2017., dakle ravno četiri godine kasnije. – Išli smo ranije na savjetovanje jer smo se planirali ranije i vjenčati. No, bila sam tada trudna pa smo se na koncu odlučili vjenčati tek nakon rođenja našeg sina Ivana – priča Azra, koja s Dankom Štefančićem živi na istoj adresi približno tri i pol godine i imaju dvogodišnjeg sina. – Smatram i da bi parovi trebali živjeti zajedno prije braka, kako bi i sami vidjeli hoće li ta veza funkcionirati. Nama je to bilo važno – zaključuje naša sugovornica. Iako će subonosno “da” izreći u studenome 2017., Azra već uvelike planira svoje svatove.

Poznati su mi svi ti savjeti, ali je ipak lijepo prisjetiti ih se – Zanimljivo je to iskustvo, iako se s nekim tezama ne slažem, ali prešla sam preko toga – kaže o predbračnom savjetovanju 24-godišnja Filipa Barun iz Vinkovaca koja je nedavno prošla savjetovanje za brak. S Goranom Ferbežarom, 32-godišnjakom, Filipa će u bračnu luku uploviti iduće subote, nakon šest godina veze. Već su se upustili i u zajednički život. Goran priznaje da je Filipa ipak bila češća na satima savjetovanja, koje je on propuštao zbog neodgodivih obveza. – Ako se razmišlja o onome što se čuje na tečaju, može biti korisno, no druga je stvar koliko će to tko primjenjivati. To ovisi o svakome posebno, a možda i tome je li vjernik ili nije – nastavlja ona. Filipa se prisjeća kako se lijepo osjećala nakon predavanja. – Većina tih uputa za brak koje sam čula u župi na tečaju bil ami je poznata otprije, iz obitelji i odgoja koji sma dobila. Svi mi znamo, na određeni način, kako bismo se trebali ponašati u bračnom životu. No, dosta se toga i zaboravi pa je bilo korisno prisjetiti se – zaključuje skorašnja mladenka Filipa Barun.